मैं उस कवि को भी नमन करता हॅू, जिसके नाम से मुझे सम्मानित करने की घोषणा की गई है। यह सम्मान उस जनकवि के नाम पर है, जिसने आजीवन जनता का पक्ष नहीं छोड़ा, उनके लिए गीत गाता और उनकी लड़ाई लड़ता रहा, जो जीवन और रचना में कठिन संघर्ष के लिए जाना जाता है, जिसके लेखन और जीवन की प्रतिबद्धता जीवन के अंतिम दिन तक लोक और जनपद के प्रति रही, जिसकी अनेक स्मृतियां यहां उपस्थित तमाम लोगों के दिलों में बसी हैं। जनकवि गिरीश तिवाऱी गिर्दा के नाम पर स्थापित यह सम्मान पाना किसी भी कवि के लिए गौरव की बात है। जब मैंने ‘नैनीताल समाचार’ की वेबसाइट में यह समाचार पढ़ा तो मुझे सहज ही विश्वास नहीं हुआ, क्योंकि मैं कहीं से भी अपने आप को इसके योग्य नहीं पाता हूं। बावजूद इसके मेरा नाम इस सम्मान के लिए घोषित किया गया, इस हेतु मैं चयन समिति का धन्यवाद ज्ञापित करता हॅू। यह घोषणा मेरे लिए आप लोगों की अपेक्षाओं की तरह है, जो मेरी जिम्मेदारी को और अधिक बढ़ा देती है। मैं हमेशा कोशिश करूंगा कि आप लोगों की अपेक्षाओं में खरा उतर पाऊं।